ISSIQLIK ELEKTR STANSIYALARIDA IShGA TUShIRISh-SOZLASh IShLARINI BAJARISh VA QABUL QILISh QOIDALARINI TASDIQLASh HAQIDA

Vazirlar Mahkamasining 2004-yil 1-martdagi 96-sonli qarori (O‘zbekiston Respublikasi qonun hujjatlari to‘plami, 2004-y., 9-son, 105-modda) bilan tasdiqlangan Elektr energetikada nazorat bo‘yicha davlat inspeksiyasi (“O‘zdavenergonazorat” inspeksiyasi) to‘g‘risidagi nizomga muvofiq buyuraman: 
 1. Issiqlik elektr stansiyalarida ishga tushirish-sozlash ishlarini bajarish va qabul qilish qoidalari ilovaga muvofiq tasdiqlansin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Qoidalar Vazirlar Mahkamasining 2004-yil 1-martdagi 96-son qarori (O‘zbekiston Respublikasi qonun hujjatlari to‘plami, 2004-yil, 9-son, 105-modda) bilan tasdiqlangan Elektr energetikada nazorat bo‘yicha davlat inspeksiyasi (“O‘zdavenergonazorat” inspeksiyasi) to‘g‘risidagi nizomga muvofiq, issiqlik elektr stansiyalarida, issiqlik elektr markazlarida, issiqlik markazlarida va qozonxonalarda (bundan keyin matnda — obyekt deb yuritiladi) ishga tushirish-sozlash ishlarini (bundan keyin matnda — ITSI deb yuritiladi) tashkil etishga qo‘yiladigan talablarni, ularning bosqichlari va bosqichlar bo‘yicha mazmunini, shuningdek elektr va issiqlik energiyasini ishlab chiqarishning ishonchli va xavfsiz texnologik jarayonini ta’minlash maqsadida ularni bajarish tartibini va ITSIda qatnashayotgan tashkilotlarning asosiy vazifalari va o‘zaro munosabatlarini belgilaydi. 
 1. Obyektni ITSIda:
 buyurtmachi;
 bosh pudrat tashkiloti;
 bosh sozlash tashkiloti;
 ixtisoslashtirilgan subpudrat (montaj, sozlash va boshqa) tashkilotlari;
 bosh loyihalash tashkiloti;
 subpudrat loyihalash tashkiloti;
 texnik yechimlarni ishlab chiquvchi — ilmiy-tadqiqot tashkiloti; 
 ishlab chiqarish tashkilotlari (uskunalarni ishlab chiquvchi zavodlarning sozlovchi xodimlari) qatnashadi. 
 Aniq shart-sharoitlardan kelib chiqib, bir nechta qatnashchilarning funksiyalari bitta tashkilot tomonidan bajarilishi mumkin.
 2. Buyurtmachining asosiy vazifalari quyidagilardan iborat:
 qurilish, montaj, sozlash va uskunalarni sinashning sifati, uskunalar, uzellar va blokda ishga tushirishdan oldingi va ishga tushirish operatsiyalarining o‘tkazilishi, Davlat qabul komissiyalarining (bundan keyin matnda — DQK deb yuritiladi), ishchi komissiyalarning (bundan keyin matnda — IK deb yuritiladi) ishi hamda uskunalardagi, qurilish va montajdagi nuqsonlarning yo‘q qilinishi ustidan umumiy, tezkor va texnik boshqaruvni amalga oshirish;
 uskunalar va apparaturani montajdan oldingi taftishning tashkil etilishi va o‘tkazilishini, ishlarni moliyalashtirishni ta’minlash;
 malakali ekspluatatsiya qiluvchi xodimlar (uzel bo‘yicha ishlatib ko‘rishdan boshlab), zarur miqdorda ish vositalari va xomashyolar, namuna priborlari, loyihalash va ishlab chiqarish tashkilotlarining texnik hujjatlari bilan ta’minlash;
 obyektni ITSIda qatnashchilarining uskuna, qurilma va hujjatlarining saqlanishini ta’minlash;
 bosh pudrat tashkiloti bilan birgalikda obyektning ITSIda xavfsizligini ta’minlaydi. 
 3. Bosh pudrat tashkilotining asosiy vazifalari quyidagilardan iborat:
 pudrat shartnomasida ko‘zda tutilgan ITSIni tashkil etish hamda o‘z kuchlari va jalb qilingan ixtisoslashtirilgan subpudrat tashkilotlarining kuchlari bilan belgilangan muddatlarda va sifatli bajarish;
 ixtisoslashtirilgan subpudrat tashkilotlarining ishlar ko‘lamini ta’minlash, ularga loyiha-smeta hujjatlarini, maydonchada ishlab chiqarish va yordamchi xonalar bilan ta’minlash.
 Bosh pudrat tashkiloti pudrat shartnomasida ko‘zda tutilgan ishlarning tasdiqlangan loyihalar, smetalar va ishchi chizmalarga muvofiq bajarilishi bo‘yicha buyurtmachi oldida javobgardir.
 4. Bosh sozlash tashkilotining asosiy vazifalari quyidagilardan iborat:
 obyektda ITSIning o‘ziga tegishli ish hajmining bajarilishini ta’minlash; 
 obyektda ITSIning o‘ziga tegishli ish hajmiga qo‘shimcha ravishda sozlash ishlarining hajmini taqsimlash (muvofiqlashtirish rejasini tuzishda), ITSIning barcha qatnashchilarining harakatlarini muvofiqlashtirish, ITSIning barcha qatnashchilari tomonidan ITSI bajarilishining natijalarini nazorat qiladi va DQK va IQK ishida qatnashish, obyektda ITSIning qatnashchilari bilan birgalikda ITSIning natijalarini umumlashtirish va ular asosida buyurtmachiga, loyihalash tashkilotlariga va ishlab chiqarish tashkilotlariga uskunalarning texnologiyalari, sxemalari, rejimlari va konstruksiyalarini takomillashtirish bo‘yicha takliflar berish va ularning tatbiq etilishini kuzatish, buyurtmachi bilan birgalikda yo‘riqnomaviy-texnik hujjatlarni ishlab chiqish.
 Bosh sozlash tashkiloti buyurtmachi bilan birgalikda ITSIning bajarish muddatlari va sifati uchun hamda uskunalarning ekspluatatsiyaga tushirilishi uchun asosiy javobgardir.
 Bosh sozlash tashkilotining ITSIning texnologiyasi va bajarish muddatlari bo‘yicha ko‘rsatmalari ITSIning barcha qatnashchilari uchun majburiydir.
 Bosh sozlash tashkiloti ITSIda qatnashmaganda, ishlarning hajmini taqsimlash, ITSIning barcha qatnashchilarining harakatlarini muvofiqlashtirish va ITSI bajarilishining natijalarini nazorat qilish bo‘yicha uning funksiyalari buyurtmachi yoki obyekt “tayyor holda topshirish” shartlarida topshirilganda — bosh pudrat tashkiloti tomonidan bajariladi.
 5. ITSIda qatnashuvchi boshqa tashkilotlarning vazifalari buyurtmachi bilan tuziladigan shartnomalarda belgilanadi.
 6. ITSIning texnologiyasi — bu ularni funksional-texnologik uzellarni (bundan keyin matnda — FU deb yuritiladi) sozlash (har bir uzel bo‘yicha) tamoyili bo‘yicha o‘tkazilishidir. 
 Har bir uzel bo‘yicha sozlash uskunaning yakka tartibdagi sinovlarini o‘tkazishdan keyin boshlanadi va uskuna ekspluatatsiyaga tushirilishiga qadar davom etadi. 
 7. ITSIni bajarish bosh sozlash tashkiloti yoki shartnoma asosida jalb qilinadigan boshqa tashkilot tomonidan amalga oshiriladi.
 8. ITSIni bajarishga tayyorgarlik bosh sozlash tashkiloti aniqlangandan boshlab, biroq rejalashtirilayotgan kompleks sinash davri boshlanishidan 18 oy oldin boshlanadi.
 9. Bosh sozlash tashkilotining zarurligi buyurtmachi tomonidan aniqlanadi.
 10. ITSIning tashkiliy ta’minoti quyidagilardan iborat:
 ITSIning muvofiqlashtiruvchi rejasini tuzish;
 ITSI uchun smeta hujjatlarini ishlab chiqish;
 ITSIni bajarish uchun pudrat shartnomasini tuzish;
 barcha bosqichlarda sozlash tashkilotlar bilan hisob-kitob qilishni ta’minlovchi muddatlarda ITSIning moliyalashtirilishini amalga oshirish.
 11. ITSIning texnik ta’minoti quyidagilardan iborat:
 ITSIning loyihasini ishlab chiqish;
 obyektning loyihasi bilan tanishib chiqish, loyihani tahlil qilish va u bo‘yicha e’tirozlarni bildirish;
 ishga tushirish-sozlash hujjatlarini ishlab chiqish;
 vaqtinchalik ekspluatatsion hujjatlarni ishlab chiqish;
 ITSIni bajarish uchun ekspluatatsion xodimlarni tayyorlash;
 texnologik uskunalarning, quvurlarning, elektr texnik uskuna va apparaturaning, nazorat qilish va texnologik jarayonlarni boshqarish vositalarining kirish nazoratini amalga oshirish;
 qurilish-montaj ishlari ustidan nazorat qilish.
 12. ITSIning moddiy ta’minoti — moliyalashtirish, ITSI jarayonini uskunalar, asboblar, ashyolar, energiya resurslari va aloqa bilan ta’minlashdan iborat.
 13. ITSIda qatnashuvchi tashkilotlarning ishlab chiqarish va sanitariya-maishiy xonalari, turar joy, tibbiy xizmat, transport xizmatlari, maktabgacha tarbiya va maktab muassasalarida joylar, ijtimoiy-madaniy-maishiy muassasalardagi xizmatlar, shaxsiy himoya vositalari bilan ta’minlanishi buyurtmachi bilan bosh pudrat tashkiloti o‘rtasidagi shartnomada belgilanadi.
 14. Ishga tushirishdan oldin bo‘ladigan ishlarni va ITSIni bajarishning texnologik ketma-ketligi, davomiyligi va bajarish navbati ishga tushirish-sozlash hujjatlari tarkibiga kiruvchi ITSIni bajarish jadvalida belgilanadi.
 15. Jadvalda texnologik jarayonlarning avtomatlashtirilgan boshqaruv tizimini (bundan keyin matnda — TJ ABT deb yuritiladi) avtonom sozlashni va asosiy uskunalarni montaj qilishning parallel o‘tkazilishi ko‘zda tutilgan bo‘lishi kerak.
 16. ITSIning bajarilishi quyidagi bosqichlarga bo‘linadi:
 tayyorlov;
 uskunalarni (mashinalar va mexanizmlar, apparatlar, armaturalar, axborotlarni uzatish va boshqarish vositalari) montaj qilishdan oldin taftish qilish va tekshirish;
 uskunalarni montajdan qismlar bo‘yicha qabul qilish va yakka tartibda sinash;
 FU uskunalarini yakka tartibdagi sinovlardan har bir uzel bo‘yicha qabul qilish (montajning to‘liq va sifatli qilinganligi yuzasidan zarur nazoratni qo‘shgan holda). Har bir uzel bo‘yicha qabul qilish, uzelning barcha turdagi uskunalarini har bir uzel bo‘yicha sozlashni boshlash vaqtida uni boshlashga tayyorligini tekshirish uchun xizmat qiladi;
 ishlamayotgan uskunalarda FUni har bir uzel bo‘yicha ishga tushirish-sozlash (sovuq sozlash) va ularni yuklama ostida ishlatib ko‘rish. Ishlayotgan uskunalarda FUni ishga tushirish-sozlashdan ekspluatatsiya rejimiga, qurilish-montajga tayyorligini tekshirishga va har bir uzel bo‘yicha kompleks sozlashga topshirish;
 blokni (yoki alohida qozon agregatini, turboagregatni) qurilish-montajga to‘liq tayyorligini tekshirish uchun sinxronizatsiya (yoki alohida qozon agregati uchun sinxronizatsiyasiz) va yuklamani orttirib borish yo‘li bilan ishlatib ko‘rish;
 uskunaning rejimlarini ishlab chiqish uchun FUni, TJ ABTning kichik tizimlari va blokli boshqarish shchitining tezkor konturini qo‘shgan holda, har bir uzel bo‘yicha kompleksli (bundan buyon matnda kompleksli deb ataladi) sozlash va sinash. FUni nazorat va boshqaruv tizimini qo‘shgan holda, tajribaviy ekspluatatsiya qilish, nosozliklarni aniqlash va bartaraf etish, FUni sanoat ekspluatatsiyasiga topshirish. Blokni (qurilmani) kompleks ishlatib ko‘rilishini o‘tkazish; 
 blokni (qurilmani) DQK tomonidan, energetik uskunalarning kerakli sinovlarini o‘tkazish va tegishli dalolatnomani rasmiylashtirish bilan ekspluatatsiyaga qabul qilish;
 ITSIni bajarish shartnomasida belgilangan nazorat ostidagi yoki kafolatlangan ekspluatatsiya.
 17. Obyektda ITSIni tashkil etishning ikki turi mavjud:
 sozlash ishlarini bajaruvchi va brigadalarga birlashtirilgan bitta kasb mutaxassislari (issiqlik mexaniklari, elektriklar, TJ ABT mutaxassislari va boshqalar) tomonidan olib boriladigan ishlar;
 uzellar bo‘yicha kompleksli brigadalar tomonidan (bundan buyon matnda uzel brigadasi deb yuritiladi) olib boriladigan ishlar. Har bir uzel brigadasiga FUni sozlash uchun zarur barcha kasb mutaxassislari kiradi.
 18. ITSIni tashkil etishning birinchi turi quyidagi hollarda qo‘llaniladi:
 uskunani montajdan oldingi taftish qilishda, tekshirishda, qism bo‘yicha montajdan qabul qilishda va yakka tartibda sinashlarda;
 uskunaning ishlash mustahkamligini loyiha hajmida dastlabki ta’minotini uning alohida turlari bo‘yicha o‘tkazish maqsadga muvofiq bo‘lganda, uzellarni kompleksli sozlashning boshlang‘ich bosqichida.
 19. ITSIni tashkil etishning ikkinchi turi, yakka tartibdagi sinashdan uzellar bo‘yicha qabul qilish bosqichidan boshlab va DQK tomonidan blok (qurilma) qabul qilinishiga qadar (kompleksli sozlashning boshlang‘ich bosqichidan tashqari) ITSI uzel brigadalarining kuchi bilan bajariladi.
 20. Uzel brigadasi, uskunani yakka tartibda sinash davrida kompleksli ishchi kichik komissiyalarining (bundan keyin matnda — KIKK deb yuritiladi) qarori bilan ushbu FUda shartnoma bo‘yicha montaj va sozlash ishlarini bajarayotgan tashkilotlarning yetakchi mutaxassislari tarkibidan tashkil etiladi. 
 21. Uzel brigadasiga buyurtmachining, uzel bo‘yicha sozlash tashkilotining, texnik yechimlarni ishlab chiquvchi ilmiy-tadqiqot tashkilotining yoki ishlab chiqarish tashkilotining yuqori malakali mutaxassislari tarkibidan tayinlangan brigadir boshchilik qiladi.
 Uzel brigadalarining brigadirlari, zarur bo‘lganda uzel brigadasining tarkibi buyurtmachi yoki bosh sozlash tashkiloti yoki bosh pudrat tashkiloti (obyekt “tayyor holda topshirish” shartlarida topshirilganda) tomonidan tayinlanadi.
 22. Uzel brigadasining brigadiri va uning tasarrufidagi brigada ikki va undan ortiq FUda ITSIni bajarishi mumkin.
 23. KIKK tarkibiga uzeldagi ishlarni tashkil etish va qabul qilish uchun zarur bo‘lgan barcha mutaxassis xodimlar kiritiladi. 
 KIKK raislari buyurtmachining yoki bosh pudrat tashkiloti (obyekt “tayyor holda topshirish” shartlarida topshirilganda) tomonidan buyurtmachining yoki mazkur uzel bo‘yicha sozlash tashkilotlarining (rahbariyat bilan kelishilgan holda), texnik yechimlarni ishlab chiquvchi ilmiy-tadqiqot tashkilotining, shuningdek ishlab chiqarish tashkilotlarining tajribali va vakolatli mutaxassislaridan tayinlanadi. Bitta mutaxassis ikki va undan ortiq KIKKlarning raisi etib tayinlanishi mumkin. 
 KIKK raisi IKning a’zosi bo‘lib hisoblanadi.
 Raislarni tayinlash va KIKKni tashkil etish obyektning yakka tartibdagi sinovlarini o‘tkazish davrida amalga oshiriladi. 
 24. IK “Qurilishi tugallangan obyektlarni ekspluatatsiyaga qabul qilish” ShNQ 3.01.04-04 bilan belgilangan tartibda va shartlarda tashkil etiladi.
 25. IK tomonidan “Qurilishi tugallangan obyektlarni ekspluatatsiyaga qabul qilish” ShNQ 3.01.04-04ga muvofiq tashkil etiladigan maxsus kichik komissiyalar KIKKga o‘z faoliyat yo‘nalishi bo‘yicha yordam ko‘rsatilishi mumkin.
 IK tashkil etilishiga qadar buyurtmachi xonalarni, uskunalarni va boshqalarni qabul qilish uchun sex komissiyalarini tashkil etishi mumkin.
 26. ITSIni bajarishni tashkil etish blok yoki alohida qurilmaning uzellarini bosqichma-bosqich “komplekslanishining”, kompleks sozlash davrida ularni to‘liq funksional bog‘lanishga chiqishi bilan, izchil o‘sib borishini ko‘zda tutishi lozim. 
 27. ITSIning tayyorlov bosqichi ishchi chizmalar ishlab chiqarilgandan keyin boshlanadi. Mazkur ishlar ITSIda qatnashuvchi tashkilotlar tomonidan yakka tartibda o‘zaro kelishilgan holda muvofiqlashtirish rejasiga ko‘ra bajariladi.
 28. Uskunalar, mashinalar, mexanizmlar, armatura, nazorat va boshqaruv vositalarini montajdan oldin taftish qilish va tekshirish bosqichida umumiy tezkor-texnik rahbarlikni obyekt rahbariyati tomonidan tayinlangan shaxs amalga oshiradi.
 Taftish obyektning tegishli sexlari yoki obyekt xodimlari tomonidan montaj, ta’mirlash va sozlash tashkilotlarini jalb qilgan holda o‘tkaziladi.
 Sexlar yoki obyektning tegishli xodimlari ta’mirlash va sozlash xodimlari uchun, shu maqsadlarda ajratilgan xonalarda ish joylari tashkil etilishini ta’minlaydilar.
 29. Montajdan va yakka tartibdagi sinovlardan qismlar bo‘yicha qabul qilish bosqichida umumiy tezkor-texnik rahbarlikni obyekt rahbariyati tomonidan tayinlangan shaxs amalga oshiradi.
 30. ITSI sozlash tashkilotlari tomonidan muvofiqlashtirish rejasiga binoan bajariladi. Sexlar yoki obyektning tegishli xodimlari, sozlash xodimlari uchun shu maqsadlarda ajratilgan xonalarda ish joylari tashkil etilishini ta’minlaydilar.
 Mazkur bosqichning natijasi bo‘yicha IK tomonidan uskunalarni yakka tartibda sinashdan keyin qabul qilish dalolatnomasi rasmiylashtiriladi. 
 31. ITSIni bajarish uchun kuchlanishni uzatish elektr stansiyasi tomonidan qonunchilik hujjatlarida belgilangan tartibda amalga oshiriladi.
 32. Asosiy va umumstansiyaviy uskunalar FUning uskunalarini har bir uzel bo‘yicha montajdan va yakka tartibdagi sinovlardan qabul qilish bosqichida umumiy tezkor-texnik rahbarlikni obyekt rahbariyati tomonidan tayinlangan shaxs amalga oshiradi. 
 FUni montajdan va yakka tartibda sinashdan qabul qilish kompleks ravishda, qurilish, issiqlik montaj, elektr montaj va sozlash tashkilotlari tomonidan uzelni qurilish, issiqlik montaj va yakka tartibda sinash ishlari qismida tayyorligini, shuningdek uskunalarni taftish qilish, qismlar bo‘yicha qabul qilish, yakka tartibda sinash vaqtida tuzilgan hujjatlarni (dalolatnomalarni, bayonnomalarni, jurnallarni) ko‘rib chiqqan holda amalga oshiradi.
 33. Uzellar bo‘yicha sozlash va ishlatib ko‘rishni boshlashga qadar uzelning texnologik uskunalarini montaj qilish ishlari batamom tugatilgan, uskunalarning ishga tushirilishini talab qilmaydigan sozlash operatsiyalari texnologik uskunalarda bajarilgan, ushbu uzelga kiruvchi TJ ABTning kichik tizimlari uchastkalarida avtonom sozlash tugatilgan bo‘lishi shart.
 Uskunalarni montajdan uzel bo‘yicha qabul qilish KIKK tomonidan amalga oshiriladi. 
 Mazkur qabul qilishda obyektning texnik rahbari tomonidan tasdiqlanadigan qabul qilish dalolatnomasi rasmiylashtiriladi.
 34. Uzelni montajdan va yakka tartibda sinashdan qabul qilish jarayonida nosozliklar va tugatilmay qolgan joylar aniqlangan bo‘lsa, u holda ular bartaraf etilishiga qadar qabul qilish to‘xtatiladi.
 35. Loyihada, zavod yo‘riqnomalari va boshqa hujjatlarda ko‘zda tutilmagan ishlarni bajarish, ularni bajarish zarur bo‘lganda, IKning dalolatnomasi bilan rasmiylashtiriladi.
 36. Ishlamayotgan uskunalarda FUni ishga tushirish-sozlash (sovuq sozlash) va yuklama ostida ishlatib ko‘rish (qozonlar qizdirilgan holda kuchlanish, havo, bug‘, suv, moyni uzatib), keyingi kompleks sozlashga uzellar bo‘yicha qabul qilish bosqichida umumiy texnik rahbarlikni obyekt rahbariyati tomonidan tayinlangan shaxs amalga oshiradi. 
 Sovuq sozlash bandlarining bajarilishi “Funksional-texnologik uzelni yuklama ostidagi sinovlarga tayyorligi daftari”da aks ettiriladi.
 37. Uzelni ishga tushirish-sozlashni brigadir rahbarligi ostida uzel brigadasi bajaradi. 
 FUning ishga tushirish-sozlash va ishlatib ko‘rish bosqichidagi ishlar obyektning texnik rahbari tomonidan tasdiqlangan ishchi dasturlar bo‘yicha bajariladi.
 38. Uzelni yuklama ostida ishlatib ko‘rish uning sovuq sozlanishi to‘liq tugatilganidan so‘ng amalga oshiriladi.
 Uskunalar uzellarining ishga tushirish-sozlash va ishlatib ko‘rish bosqichi ishga tushirib ko‘rish bilan tugallanadi. Shunda blokning (qurilmaning) yuklamani olgan holda qurilish-montaj jihatidan tayyorligini, uning ekspluatatsiya va kompleks sozlash rejimiga chiqarilishini tekshirish maqsadida blok (qurilma) sinovining xavfsiz va ishonchli o‘tkazilishini ta’minlash uchun kerakli hajmda o‘rnatmalarni korrektirovka qilish, himoyalar, blokirovkalar, qo‘zg‘atgichni avtomatik tartibga solish, signalizatsiya, avtomatik tartibga solish tizimi, funksional-guruh boshqaruvi (bundan keyin matnda — FGB deb yuritiladi) va axborotni taqdim etish kichik tizimini sozlash, tekshirish va ulash tugallanadi. FUni yuklama ostida ishlatib ko‘rishning texnik dasturlarida ekspluatatsiya qiluvchi xodimlarning vazifalari ko‘rsatib beriladi.
 39. ITSIdan keyin uzelning qurilish-montaj jihatidan tayyorligini tekshirishga va kompleks sozlashga qabul qilish maqsadida uni ishlatib ko‘rishni tashkil etish KIKK tomonidan amalga oshiriladi.
 Agar uzelni ishlatib ko‘rish jarayonida shikastlanishlar, nuqsonlar yoki tugatilmay qolgan joylar aniqlansa, ishlatib ko‘rish to‘xtatiladi va ular bartaraf etilganidan so‘ng boshidan o‘tkaziladi.
 Har bir uzel bo‘yicha ushbu bosqichning nihoyasiga yetkazilishi obyektning texnik rahbari tomonidan tasdiqlanadigan uzelni sinash bayonnomasi bilan rasmiylashtiriladi. 
 40. Uzelni montaj qilish va yakka tartibda ishlatib ko‘rishdan keyin qabul qilish dalolatnomasi hamda uzelni sinash bayonnomasi obyektning texnik rahbari tomonidan tasdiqlansa, uzel qurilish-montaj jihatidan tayyorligini tekshirishga va kompleks sinashga qabul qilingan deb hisoblanadi.
 41. Energetik blokni ishga tushirish kompleksining yoki alohida agregatning qurilish-montaj jihatidan tayyorligini tekshirish uskunalarni loyihaviy sxemalar bo‘yicha ishga tushirilishini ko‘zda tutuvchi maxsus texnik dastur bo‘yicha amalga oshiriladi. Bunda alohida qozon agregati uchun loyihaviy parametrlardagi bug‘ning olinishi, energetik blok va generatorli alohida turboagregat uchun esa — sinxronlash va elektr yuklamasini belgilangan qiymatlarga yetkazilishi ko‘zda tutiladi. 
 42. Qurilish-montaj jihatidan tayyorligini tekshirish dasturi bosh sozlash tashkiloti tomonidan ishlab chiqiladi va obyektning texnik rahbari tomonidan tasdiqlanadi. Bosh sozlash tashkiloti ITSIda qatnashmagan taqdirda, dastur montaj va sozlash tashkilotlarini jalb qilgan holda, buyurtmachi tomonidan ishlab chiqiladi va tasdiqlanadi.
 43. Uskunalarning tezkor boshqaruvi buyurtmachini ekspluatatsiya qiluvchi xodimlari tomonidan, oldindan ishlab chiqilgan ekspluatatsiya qilish yo‘riqnomalari va qurilish-montaj jihatidan tayyorligini tekshirish dasturi bo‘yicha amalga oshiriladi.
 Uskunaning tayyorligini tekshirishda dasturga muvofiq montaj, sozlash, texnik yechimlarni ishlab chiquvchi ilmiy-tadqiqot tashkilotining xodimlari va ishlab chiqarish tashkilotlarining rahbarlari ishtirok etadi. 
 Obyektning texnik rahbari uning qurilish-montaj jihatidan tayyorligini tekshirishning rahbari bo‘lib hisoblanadi. 
 ITSIning mazkur bosqichi nihoyasiga yetkazilganda IKning blok (qurilma) uskunalarini qurilish-montaj jihatidan tayyorligini tekshirishdan keyin qabul qilish dalolatnomasi tuziladi. Dalolatnomaga uskunalarning, montaj qilishning va qurilishning sinovlarda aniqlangan nuqsonlarining ro‘yxati, shuningdek uzellarni kompleks sozlash va blok yoki alohida agregatni ishlatib ko‘rish dasturi ilova qilinadi. 
 44. Ishga tushirish kompleksining qurilish-montaj jihatdan tayyorligini tekshirishda aniqlangan uskunalarni montaj qilishning va qurilishning nuqsonlari uskunalarni uzellar bo‘yicha kompleks sozlash boshlanishiga qadar bartaraf etilishi kerak.
 45. Uzellarni kompleks sozlash bosqichida uzellar bo‘yicha sozlash, uskunalarni quyidagi turli ishlash rejimlarida sinash o‘tkaziladi:
 alohida FUni ishga tushirgan holda blok yoki alohida agregat to‘xtatilganda;
 blok yoki alohida agregatni sozlash sinovlarining dasturi bo‘yicha ishga tushirish va to‘xtatishda;
 elektr yuklamasini sozlash dasturi bo‘yicha belgilanadigan darajada saqlab turishda.
 Shu davrda to‘xtatilgan uskunalarda nihoyasiga yetkazish ishlari o‘tkaziladi, uzellarni sozlash jarayonida aniqlangan nuqsonlar bartaraf etiladi.
 46. Uzellarni kompleks sozlash dasturi loyihaviy hajmda ishonchli o‘rnatilishini ta’minlash maqsadida birinchi bosqichda alohida turdagi uskunalarni dastlabki sozlash uchun turli kasb mutaxassislarining alohida ishlashini, keyin esa — qabul qilish bosqichida brigadirlarning rahbarligi ostida tashkil etiladigan uzel brigadalarining kompleks ishlashini ko‘zda tutadi. 
 47. Uzellar bo‘yicha sozlashning nihoyasiga yetkazilganligi uzel brigadalari tomonidan uzellarni (energetik blokning kerakli ishlash rejimlarida) kompleks sinovlarini o‘tkazish bayonnomalari bilan rasmiylashtiriladi va ular obyektning texnik rahbari tomonidan tasdiqlanadi. 
 Xuddi shu davrda TJ ABTning kichik tizimlarini (shu jumladan, boshqaruv shchitining tezkor konturini) kompleks sozlash, ularning tajribaviy ekspluatatsiyasi va sanoat ekspluatatsiyasiga topshirish o‘tkaziladi.
 Kompleks sozlash davrida uskunalarning alohida dasturlar bo‘yicha ishlashi ko‘zda tutiladi va ushbu davrda elektr energiyasini dispetcherlik jadvali bo‘yicha ishlab chiqilishi rejalashtirilmaydi. 
 48. Kompleks sozlash davrida quyidagi ishlar amalga oshiriladi:
 uskunalarni o‘zgaruvchan va statsionar rejimlarda ishlashida FUni texnologik sozlash;
 uskunalarni turli issiqlik holatlaridan ishlab chiqarish tashkilotlarining jadvallari bo‘yicha ishga tushirilishini va ishlatib ko‘rilishini amalga oshirish;
 diskret va bir xil parametrlarning axborot kanallarini sozlash, shuningdek uskunalarni ishlatish natijalari bo‘yicha axborotlar bazasiga tuzatishlar kiritish;
 uskunalarning statik va dinamik tavsiflarini eksperimental aniqlash, avtomatik rostlash tizimlarini loyihaviy hajmda ishga tushirish;
 ishlayotgan uskunalarda texnologik algoritmlarni va TJ ABT masalalari kompleksining dasturlarini sozlash va ularga tuzatishlar kiritish;
 FGB tizimlarini ishga tushirishning natijalari bo‘yicha FGBning texnologik algoritmlari va dasturlariga hamda blokirovkalarga tuzatishlar kiritish;
 ekspluatatsion texnik hujjatlarga tuzatishlar kiritish;
 ishlayotgan va ishlamay qolgan TJ ABT sharoitlarida boshqaruv rejimlarini va tezkor xodimlar o‘rtasida o‘zaro hamkorlikni ishlab chiqish;
 TJ ABTning masalalari kompleksi va kichik tizimlarini, uskunalarni o‘zgaruvchan va statsionar ishlash rejimlarida sinovlarni o‘tkazgan holda, tajribaviy ekspluatatsiyasi, uskunalarning maksimal imkoniyatlari (loyihaviy ko‘rsatkichlar miqyosida) va eng uzoq yuklamasi yuzasidan tekshirish;
 TJ ABTning ishga tushiriladigan masalalari kompleksi va kichik tizimlarini sanoat ekspluatatsiyasiga kiritilayotgan energetik uskunalari tarkibida topshirish.
 49. Kompleks sozlash, “Qurilishi tugallangan obyektlarni ekspluatatsiyaga qabul qilish” ShNQ 3.01.04-04 ning 2-ilovasiga muvofiq, dalolatnomani rasmiylashtirgan holda, uskunalarni kompleks ishga tushirib ko‘rish bilan tamomlanadi. 
 50. Energetik blokni yoki alohida agregatni kompleks sozlash dasturi bo‘yicha ishlar tugatilishi va uni kompleks ishlatib ko‘rishdan keyin mazkur uskunalarni ekspluatatsiyaga qabul qilish amalga oshiriladi. Ekspluatatsiyaga qabul qilish DQK tomonidan, zarur hollarda nazorat tartibida ishlatib ko‘rish va sinovlari o‘tkazilishini tayinlagan holda, amalga oshiriladi. 
 51. Ishlatib ko‘rish va sinovlar obyekt texnik rahbarining rahbarligi ostida, DQK tomonidan tasdiqlangan dastur bo‘yicha o‘tkaziladi. Bunda quyidagi ishlar amalga oshiriladi:
 qozon agregati, turboagregat, generator, transformator va yordamchi uskunalarning asosiy yoqilg‘ida ishlash rejimlarini hamda FUni statsionar va o‘zgaruvchan rejimlarda boshqarish algoritmlarini tekshirish;
 TJ ABTning barcha kichik tizimlarini kompleks tekshirish;
 asosiy agregatlar va yordamchi uskunalarning bo‘lishi maksimal (loyihaviy qiymat chegarasidagi) yuklamada birgalikda ishlashini tekshirish;
 boshqa kerakli sinovlar.
 52. Energetik blokni yoki qurilmani DQK tomonidan ekspluatatsiyaga qabul qilishda keyin “Qurilishi tugallangan obyektlarni ekspluatatsiyaga qabul qilish” ShNQ 3.01.04-04ga muvofiq, obyektni ekspluatatsiyaga qabul qilish to‘g‘risida dalolatnoma rasmiylashtiriladi. 
 Mazkur Qoidalar O‘zbekiston Respublikasi Davlat arxitektura va qurilish qo‘mitasi, Ichki ishlar vazirligi, “O‘zbekenergo” Davlat aksiyadorlik kompaniyasi, Tabiatni muhofaza qilish Davlat qo‘mitasi, Vazirlar Mahkamasi huzuridagi O‘zbekiston neft mahsulotlari va gazdan foydalanishni nazorat qilish davlat inspeksiyasi “O‘zdavneftegazinspeksiya”, “Sanoatgeokontexnazorat” davlat inspeksiyasi, “ORGRES” ochiq aksiyadorlik jamiyati, “Issiqlikelektrloyiha” ochiq aksiyadorlik jamiyati va “NP ESAN” mas’uliyati cheklangan jamiyati bilan kelishilgan.